หุ้นอิเล็กทรอนิกส์ฟื้นแล้ว
เดลต้ากำไรโต28%-มาร์จินพุ่งKCEได้เงินชดเชยประกันหนุน
15 พ.ค. 2555

เดลต้ากำไรโต28%-มาร์จินพุ่งKCEได้เงินชดเชยประกันหนุน 
กลุ่มชิ้นส่วนอิเล็กทรอนิกส์ฟื้นจากน้ำท่วมแล้ว เดลต้าเคซีอี โชว์กำไรไตรมาสแรก ด้าน BWG ไม่สมราคาคุยกำไรไม่โต
นายหมิง เจิ้ง หวัง รองประธานกรรมการ บริษัท เดลต้า อิเลคโทรนิคส์ (ประเทศไทย) หรือ DELTA เปิดเผยว่า บริษัทและบริษัทย่อยมีกำไรสุทธิงวดไตรมาสแรกปี 2555 จำนวน 713.37 ล้านบาท มีกำไรต่อหุ้น 0.57 บาท เพิ่มขึ้น 28.15% เมื่อเปรียบเทียบกับงวดเดียวกันของปี 2554 ซึ่งมีกำไรสุทธิ 556.66 ล้านบาท และเพิ่มขึ้นจากไตรมาสก่อนหน้าที่มีกำไรสุทธิ 644 ล้านบาท 
ทั้งนี้ ในแง่ของยอดขายนั้นทำได้ลดลง 3.7% เหลือ 8,721 ล้านบาท เพราะผลิตภัณฑ์เพาเวอร์ซิสเต็มสำหรับระบบโทรคมนาคม (Telecom Power System) ในอินเดียชะลอตัวลง แต่ที่กำไรดีขึ้นเพราะกลุ่มผลิตภัณฑ์เพาเวอร์ซัพพลายสำหรับอุปกรณ์อิเล็กทรอนิกส์แบบพกพามีอัตราเติบโตสูงขึ้นประมาณ 16% เมื่อเทียบกับยอดขายของช่วงเดียวกันในปีก่อน ส่วนผลิตภัณฑ์ในกลุ่มพัดลมระบายความร้อนและชิ้นส่วนอิเล็กทรอนิกส์ ซึ่งประกอบด้วย EMI และ Solenoid ก็มีอัตราเติบโตเพิ่มขึ้น 10% และ 14% จากไตรมาสเดียวกันปีก่อน ตามลาดับ
สำหรับอัตรากำไรขั้นต้นเพิ่มขึ้นเป็น 25.7% จาก 22.4% เพราะในทุกผลิตภัณฑ์มีอัตราการทำกำไรที่ดีขึ้น
นางวรลักษณ์ องค์โฆษิต กรรมการบริหาร บริษัท เคซีอี อีเลคโทรนิคส์ (KCE) กล่าวว่า บริษัทมีกำไรสุทธิในไตรมาสแรกปี 2555 จำนวน 179.85 ล้านบาท เพิ่มขึ้น 17.8% จากงวดเดียวกันของปีก่อนที่มีกำไรสุทธิ 152.17 ล้านบาท อย่างไรก็ตามผลดำเนินงานที่ดีขึ้นเพราะบริษัทได้รับเงินชดเชยจากบริษัทประกันแล้วเป็นจำนวน 246 ล้านบาท รวมถึงได้รับเงินชดเชยค่าประกันความเสียหายจากธุรกิจหยุดชะงักเพิ่มอีก 180 ล้านบาท 
ขณะที่รายได้จากการขายและให้บริการลดลงเหลือ 1,345.18 ล้านบาท จากงวดเดียวกันของปีก่อนอยู่ที่ 1,865.55 ล้านบาท ซึ่งเป็นผลจากโรงงานเคซีอีเทคโนโลยี ยังไม่ได้กลับมาผลิตในระดับการผลิตปกติ แต่ล่าสุดเมื่อสิ้นงวดไตรมาแรกโรงงานของบริษัทมีความพร้อมที่จะกลับมาดำเนินการผลิตเต็มที่แล้ว อีกทั้งลูกค้าทุกรายได้เสร็จสิ้นการตรวจสอบและได้รับรองสายการผลิตใหม่เป็นที่เรียบร้อยแล้ว ซึ่งจะทำให้คำสั่งซื้อเริ่มทยอยกลับมาเพิ่มมากขึ้นเป็นลำดับ และบริษัทมีความมั่นใจว่าธุรกิจจะฟื้นคืนสู่ระดับปกติได้ภายในเดือน ก.ย.นี้ 
นายอนุพงษ์ อัศวโภคิน ประธานเจ้าหน้าที่บริหาร บริษัท เอเชี่ยน พร็อพเพอร์ตี้ ดีเวลลอปเม้นท์ (AP) กล่าวว่า บริษัทมีกำไรสุทธิเท่ากับ 421 ล้านบาท เพิ่มขึ้น 218.8% จากงวดเดียวกันของปี 2554 และเพิ่มจากไตรมาสก่อนหน้า 21.3% เพราะโครงการที่ไม่ได้รับผลกระทบจากน้ำท่วมโตดีและลูกค้ามั่นใจในศักยภาพของโครงการ
ด้านบริษัท เบตเตอร์ เวิลด์ กรีน (BWG) มีกำไรสุทธิไตรมาสแรกปี 2555 จำนวน 21.42 ล้านบาท เพิ่มขึ้น 2% จากงวดเดียวกันของปีก่อนที่มีกำไรสุทธิ 21 ล้านบาท จากก่อนหน้านี้ที่บริษัทระบุว่าผลจากน้ำท่วมจะทำให้บริษัทเติบโตดี